EIC ลุยซื้อกิจการ “เบค ชีส ทาร์ต” หลังรับเงินเพิ่มทุน 311 ลบ. หวังดันผลงานโตแกร่ง
EIC ลุยซื้อกิจการ "เบค ชีส ทาร์ต (ไทยแลนด์)" หลังรับเงินเพิ่มทุน 311 ลบ. หวังดันผลงานโตแกร่ง
25 ม.ค. 2562

นายกุศล สังขนันท์ ประธานเจ้าหน้าที่บริหาร บริษัท อุตสาหกรรม อิเล็คโทรนิคส์ จำกัด (มหาชน) หรือ EIC รายงานต่อตลาดหลักทรัพย์แห่งประเทศไทยถึงผลการเสนอขายหุ้นสามัญเพิ่มทุนของบริษัทฯ ให้แก่ผู้ถือหุ้นเดิมตามสัดส่วนจำนวนหุ้นที่ถืออยู่ (Rights Offering) จำนวนไม่เกิน 6,339,797,314 หุ้น ในอัตรา 1 หุ้นสามัญเดิม ต่อ 2 หุ้นสามัญใหม่ ราคาหุ้นละ 0.05 บาท ตามมติที่ประชุมวิสามัญผู้ถือหุ้น ครั้งที่ 1/2561 เมื่อวันที่ 3 ธันวาคม 2561 โดยการเสนอขายมีขึ้นระหว่างวันที่ 24 ธันวาคม 2561 – 18 มกราคม 2562 ปรากฎว่ามีผู้ถือหุ้นจองซื้อหุ้นเพิ่มทุนดังกล่าวจำนวน 6,221,408,618 หุ้น หรือคิดเป็นจำนวนเงิน 311,070,430.90 บาท
โดยบริษัทฯ จะนำเงินที่ได้จากการเพิ่มทุนครั้งนี้ไปใช้ในการลงทุนธุรกิจประเภทอาหาร โดยลงทุนผ่าน บริษัท ฟู้ด โฮลดิ้ง (Food Holding) ซึ่งเป็นบริษัทย่อยที่บริษัทฯ ถือหุ้นอยู่ร้อยละ 99.97 ใน บริษัท เบค ชีส ทาร์ต (ไทยแลนด์) จำกัด หรือ BAKED CHEESE TART เจ้าของแบรนด์ขนมอบจากประเทศญี่ปุ่น มีลักษณะร้านแบบ Kiosk ประกอบไปด้วยแบรนด์ขนม Baked Cheese Tart, ZakuZaku และ Ringo
“การผันตัวเข้าไปดำเนินธุรกิจอาหารเป็นแนวทางที่บริษัทฯ มีความมั่นใจว่าจะทำให้ผลการดำเนินงานปรับเปลี่ยนไปในทิศทางที่ดีขึ้นได้ เนื่องจากอาหารเป็นสิ่งจำเป็นที่ผู้คนต้องบริโภค โดยแบรนด์ที่บริษัทฯจะเข้าไปลงทุนได้รับความนิยมสูงทั้งในประเทศญี่ปุ่นและประเทศไทย ทั้งนี้ทีมบริหารเดิมซึ่งนำแบรนด์เข้ามาในประเทศไทยยังรับหน้าที่บริหารดูแลและวางแผนพัฒนาแบรนด์ต่อไป เราเชื่อว่าธุรกิจอาหารจะเป็นแหล่งรายได้สำคัญให้กับบริษัทฯตั้งแต่นี้เป็นต้นไป” นายกุศล กล่าว
ทั้งนี้ บริษัทฯได้ดำเนินการจดทะเบียนเปลี่ยนแปลงทุนชำระแล้วต่อกรมพัฒนาธุรกิจการค้า กระทรวงพาณิชย์ โดยเปลี่ยนแปลงทุนชำระแล้วจากเดิม 3,169,898,657 บาท เป็น 9,391,307,275 บาท เป็นที่เรียบร้อยแล้ว เมื่อวันที่ 23 มกราคม 2562